b'\n_START_ARTICLE_\n\xc5\xbdeljko Ivanek\n_START_SECTION_\n\xc5\xbdivotopis\n_START_PARAGRAPH_\n\xc5\xbdeljko Ivanek ro\xc4\x91en je u Ljubljani 1957. godine kao \xc5\xbdeljko \xc5\xa0imi\xc4\x87-Ivanek. Hrvatskoga je podrijetla. Otac Ferdo Ivanek ro\xc4\x91en je u Ljubljani, odrastao je u Zajezdi, u Hrvatskome Zagorju gdje ima rodbinu i u okolnim mjestima, a u Vara\xc5\xbedinu poha\xc4\x91ao je i zavr\xc5\xa1io osam razreda tada\xc5\xa1nje gimnazije. Nakon mature Ferdo Ivanek \xc5\xa1kolovanje je nastavio u Austriji, u Be\xc4\x8du, gdje je upisao studij elektrotehnike. Od 1949. do 1955. godine Ferdo Ivanek radio je u Centralnom radio institutu u Beogradu, a nakon toga radio je u Institutu za elektro zveze u Ljubljani, gdje je obitelj \xc5\xbeivjela sljede\xc4\x87ih 10 godina. Zajedno s majkom Vojislavom i starijim bratom Ivanom \xc5\xbdeljko Ivanek se iselio u Palo Alto u Kaliforniji, gdje je njegov otac pisao doktorski rad iz elektrotehnike na Stanfordskom sveu\xc4\x8dii\xc5\xa1tu. Tri godine kasnije, s obitelji se vratio u Sloveniju gdje su proveli 4 i pol godine, nakon \xc4\x8dega se obitelj vra\xc4\x87a u SAD, u Palo Alto._NEWLINE_\xc5\xbdeljko Ivanek ostvario je vi\xc5\xa1e desetaka kazali\xc5\xa1nih uloga u kazali\xc5\xa1tima diljem Zaljevskog podru\xc4\x8dja San Francisca. Maturirao je u srednjoj \xc5\xa1koli " Ellwood P. Cubberley" u Palo Altu 1975. godine. Diplomirao je teatrologiju na Sveu\xc4\x8dili\xc5\xa1tu Yale 1978. godine, gdje je poha\xc4\x91ao i jedan semestar iz geologije. Poha\xc4\x91ao je i Londonsku akademiju glazbe i dramskih umjetnosti. Vi\xc5\xa1e puta je odbio zahtjev svojih agenata da promijeni ime, iz po\xc5\xa1tovanja prema roditeljima.'